สังคมข่าวหุ้น
ดัชนีหุ้นไทยปิดตลาด 1,695.67 จุด ลดลง 0.17 จุด มูลค่าการซื้อขาย 46,526 ล้านบาท ตลาดหุ้นไทยไร้ปัจจัยใหม่ ต้องติดตามปัจจัยต่างประเทศทั้งการประชุมกลุ่มโอเปก 30 พ.ย. 60 และ MSCI ปรับน้ำหนักลงทุนหุ้นไทย รวมถึงการโหวตเสียงร่างกฎหมายปฏิรูปภาษีสหรัฐฯ ประเมินแนวรับ 1,685 จุด แนวต้าน 1,700 จุด
28 พ.ย. 2560

เล็กเซียวหงส์
*…ดัชนีหุ้นไทยปิดตลาด 1,695.67 จุด ลดลง 0.17 จุด มูลค่าการซื้อขาย 46,526 ล้านบาท ตลาดหุ้นไทยไร้ปัจจัยใหม่ ต้องติดตามปัจจัยต่างประเทศทั้งการประชุมกลุ่มโอเปก 30 พ.ย. 60 และ MSCI ปรับน้ำหนักลงทุนหุ้นไทย รวมถึงการโหวตเสียงร่างกฎหมายปฏิรูปภาษีสหรัฐฯ ประเมินแนวรับ 1,685 จุด แนวต้าน 1,700 จุด…
*…THCOM ข่าวดีช่วงสั้น หลังการต่อสัญญาเช่าใช้บริการสัญญาณดาวเทียมบรอดแบนด์ เป็นระยะเวลา 3 ปี แต่วิบากกรรม THCOM อยู่ที่ความไม่แน่นอนทางการเมือง กรณี “ดาวเทียมไทยคม 9” ที่กระทรวงดีอี ยังยืนหลับเรื่องการเช่าวงโคจร ไม่ชัดเจนซะที..ว่าจะเอาไง.!? เสมือนจะใช้เรื่องนี้ต่อรองเอา “ไทยคม 7 และ 8” กลับสู่ระบบสัมปทานหรือไม่ก็ไม่ทราบได้แต่ที่แน่ๆ “ดาวเทียมไอพีสตาร์” จะหมดอายุอีก 5 ปี น่าเป็นห่วงเหลือเกินว่า หากกระทรวงดีอี มีอาการ “เหม่อลอย” อยู่แบบนี้..ไม่ดีแน่นอน…
*…AOT จะได้ไม่คุ้มเสียหรือเปล่า..!? หลัง “กรมท่าอากาศยาน” จะยก 2 สนามบินคือ “สนามบินอุดรธานีและสนามบินตาก” ให้ AOT เข้ามาเป็นผู้บริหาร โดยมีเงื่อนไขต้องลงทุนในสนามบินอุดรฯเพิ่ม 3,000 ล้านบาท และสนามบินตาก 5,000 ล้านบาท โอ้วแม่เจ้า..!! หากดูศักยภาพ “สนามบินอุดรฯ” ถือว่าได้ของดีและคุ้มจากผู้โดยสารปีละ 2-3 ล้านคน..แต่สนามบินตากนี่ซิ..ลงไปเท่าไหร่ก็เจ๊ง หาก AOT เข้ามาบริหารจริงคุ้มไหมเนี่ย..!?…
*…BKD ราคาหุ้นตีปีกรับงานใหม่ หลังลงนามในสัญญา เพื่อดำเนินการตกแต่งภายในโครงการก่อสร้างตกแต่งภายในอาคารหอประชุม สภากรุงเทพมหานคร ศาลาว่าการกรุงเทพมหานคร 2 (ดินแดง) มูลค่า 321 ล้านบาท..ทำให้หุ้น BKD ที่นิ่งมานาน ได้ขยับเนื้อ ขยับตัวขึ้นมาได้บ้าง แต่เชื่อว่านี่เป็นเพียงแค่การเริ่มต้น..น่าจะมีอะไรดีออกมาเพิ่มอีกแน่ไม่เชื่อคอยดูละกัน….
*…SPORT จับมือ MFEC ร่วมจัดตั้งบริษัทย่อยแห่งใหม่ชื่อ บริษัท ดิจิทัล แซฟวี่ จำกัด เพื่อประกอบธุรกิจให้บริการระบบจำหน่ายตั๋วหรือบัตรเข้าชมการแสดงทุกประเภท รวมถึงบริการจัดงานหรือการแสดงต่างๆ โดย SPORT ถือหุ้น 51% ส่วน MFEC ถือหุ้น 36% และกลุ่มพนักงานของ MFEC ถือหุ้น 13% ถือเป็นดีลที่น่าสนใจเพราะเป็นการขยายฐานลูกค้าและเสริมสร้างศักยภาพด้านเทคโนโลยีสารสนเทศ ให้แข็งแกร่งยิ่งขึ้น…
*…ถือเป็นการ “ขุดศพขึ้นมาฆ่า” อีกครั้ง เมื่อกระทรวงการคลังตั้งกรรมการสอบวินัยร้ายแรงข้าราชการกรมสรรพากร ที่ไม่อุทธรณ์เก็บภาษีหุ้นชินคอร์ป พร้อมรื้อฟื้นคดีนี้ขึ้นมาใหม่ เฮ้อ..น่าเห็นใจข้าราชการกระทรวงการคลัง ทำตัวไม่ถูกจริงๆ ที่สำคัญการรื้อคดีนี้ขึ้นมาใหม่..มันมองเป็นอื่นไม่ได้นอกเสียจาก “ขุดศพขึ้นมาฆ่า” นั่นเอง…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดยวิษณุ โชลิตกุล…
*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น. ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้า งานนี้จัดเต็มๆ ชั่วโมงครึ่ง…
*…เท่านั้นไม่พอ ต่อเนื่องกันด้วย “ชัดลึกทุกกลยุทธ์ธุรกิจ” กับรายการ Business Focus เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น